Id-Direttiva Tal-Kunsill
ta’ l-4 ta’ Diċembru 1990
li temenda ċerti Direttivi dwar ir-rikonoxximent ta’ kwalifiki professjonali konsegwenti għall-unifikazzjoni tal-Ġermanja
(90/658/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 49, l-Artikolu 57(1) u (2), l-ewwel u t-tielet sentenzi, u l-Artikolu 66 tiegħu,
Wara li kkunsidra l-proposta mill-Kummissjoni [1];
B’kooperazzjoni mal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi, għar-raġuni ta’ l-unifikazzjoni tal-Ġermanja, ċerti emendi għandhom isiru lid-Direttivi 75/362/KEE [4], 77/452/KEE [5], 78/686/KEE [6], 78/1026/KEE [7] u 80/154/KEE [8], kif l-aħħar emendati bid-Direttiva 89/594/KEE [9] u d-Direttiva 89/595/KEE [10] dwar ir-rikonoxximent reċiproku ta’ diplomi, ċertifikati u provi oħrajn ta’ kwalifiki formali bħala tobba, infermiera responsabbli għall-kura ġenerali, dentisti prattikanti, kirurgi veterinarji u qwiebel rispettivament, u lid-Direttiva 85/433/KEE [11], kif emendata bid-Direttiva 85/584/KEE [12], u d-Direttiva 85/384/KEE [13], kif emendata l-aħħar bid-Direttiva 86/17/KEE [14], dwar ir-rikonoxximent reċiproku ta’ diplomi, ċertifikati u provi oħrajn ta’ kwalifiki formali fil-qasam tal-farmaċija u l-arkitettura rispettivament u lid-Direttiva 75/363/KEE [15], kif emendata l-aħħar mid-Direttiva 89/594/KEE, dwar il-koordinazzjoni tad-dispożizzjonijiet stabbiliti bil-liġi, b’ regolament jew b’azzjoni amministrattiva fir-rigward ta’ l-attivitajiet tat-tobba;
Billi mid-data ta’ l-unifikazzjoni tal-Ġermanja il-liġi Komunitarja tkun kompletament applikabbli għat-territorju ta’ dik li qabel kienet ir-Repubblika Federali tal-Ġermanja;
Billi huwa neċessarju li jsiru bidliet lid-Direttivi msemmija sabiex jittieħed kont tas-sitwazzjoni speċifika fit-territorju msemmi;
Billi, skond il-prinċipju tad-drittijiet akkwistati, id-diplomi, iċ-ċertifikati u provi oħrajn ta’ kwalifiki formali fil-pussess ta’ ċittadini Ġermaniżi f’ dak it-territorju li qegħdin iwettqu l-attivitajiet professjonali tagħhom abbażi ta’ taħriġ li beda qabel l-unifikazzjoni u li ma jikkonformax mar-regoli Komunitarji dwar it-taħriġ għandhom jingħataw rikonoxximent taħt kondizzjonijiet simili għal dawk applikati lil ċittadini oħrajn ta’ l-Istati Membri fil-ħin ta’ l-adozzjoni tad-Direttivi jew l-adeżjonijiet imsemmija għall-Komunità;
Billi huwa neċessarju li jiġu protetti fil-livell Komunitarju d-drittijiet akkwistati mit-titolari ta’ kwalifiki preċedenti li m’għadhomx jingħataw bħala riżultat ta’ bidliet li seħħew fir-regoli ta’ l-Istati Membri li tawhom il-kwalifika; billi din id-dispożizzjoni ġiet introdotta mid-Direttiva 89/594/KEE f’ ħafna mid-Direttivi dwar ir-rikonoxximent reċiproku tad-diplomi, iċ-ċertifikati u provi oħrajn ta’ kwalifiki formali; billi tista’ wkoll tiġi applikata, mingħajr emendi, għal ċittadini Ġermaniżi mit-territorju ta’ dik li qabel kienet ir-Repubblika Federali tal-Ġermanja; billi dispożizzjoni simili għandha wkoll tiġi inkorporata fid-Direttiva 85/433/KEE dwar ir-rikonxximent reċiproku ta’ diplomi, ċertifikati u provi oħrajn ta’ kwalifiki formali fil-farmaċija;
Billi ħafna mid-dispożizzjonijiet speċifiċi fir-rigward tar-rikonoxximent tad-diplomi, ċertifikati u provi oħrajn ta’ kwalifiki formali mogħtija minn dik li qabel kienet ir-Repubblika Federali tal-Ġermanja ma jibqgħux relevanti bħala riżultat ta’ l-unifikazzjoni tal-Ġermanja; billi dawn għandhom jitħassru,
ADOTTA DIN ID-DIRETTIVA:
L-Artikolu 1
Id-Direttiva 75/362/KEE hija hawnhekk emendata kif ġej:
1. Fl-Artikolu 3(a), il-punt 3, "fil-Ġermanja" għandu jitħassar.
2. L-Artikolu li ġej għandu jiġi inserit:
"L-Artikolu 9a
1. Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom fil-mediċina jiċċertifikaw taħriġ mogħti fit-territorju ta’ dik li qabel kienet ir-Repubblika Demokratika tal-Ġermanja li ma jissodisfawx il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 75/363/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja,
- dawn jintitolaw lit-titolari biex isegwi l-attivitajiet ta’ tabib fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet Ġermaniżi kompetenti u msemmija fil-punti 1 u 2 ta’ l-Artikolu 3(a), u
- dawn ikunu akkumpanjati minn ċertifikat maħruġ mill-awtoritajiet kompetenti Ġermaniżi li jgħid li dawk iċ-ċittadini jkunu effettivament u legalment involuti fl-attivitjaiet inkwistjoni fil-Ġermanja għal mill-inqas tliet snin konsekuttivi matul il-ħames snin qabel id-data tal-ħruġ taċ-ċertifikat.
2. Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom fil-mediċina speċjalizzata jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi ta’ taħriġ stabbiliti fl-Artikoli 2 sa 5 tad-Direttiva 75/363/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali bħala prova biżżejjed jekk:
- dawn jiċċertifikaw taħriġ li beda qabel l-iskadenza tal-limitu taż-żmien stabbilit fl-Artikolu 9(1), it-tieni subparagrafu, tad-Direttiva 75/363/KEE, u
- dawn jippermettu t-twettiq, bħala speċjalista, ta’ l-attività inkwistjoni fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet kompetenti Ġermaniżi u msemmija fl-Artikoli 5 u 7.
Jistgħu, madanakollu, jitolbu li dawn id-diplomi, iċ-ċertifikati u provi oħrajn ta’ kwalifiki formali jkunu akkumpanjati minn ċertifikat maħruġ mill-awtoritajiet jew il-korpi kompetenti Ġermaniżi li jgħid li t-titolari kienu, bħala speċjalisti, involuti fl-attività inkwistjoni għal perjodu ekwivalenti għal darbtejn id-differenza bejn il-perjodu ta’ taħriġ speċjalizzat mogħti fit-territorji Ġermaniż u t-tul minimu ta’ taħriġ stabbilit fid-Direttiva 75/363/KEE, meta dawn ma jissodisfawx il-ħtiġiet minimi fir-rigward tat-tul ta’ taħriġ stabbilit fl-Artikoli 4 u 5 tad-Direttiva 75/363/KEE."
L-Artikolu 2
"Għat-territorju ta’ dik li qabel kienet ir-Repubblika Demokratika tal-Ġermanja, madanakollu, il-Ġermanja għandha tieħu l-miżuri neċessarji sabiex tikkonforma ma’ l-Artikoli 2 sa 5 fi żmien 18-il xahar mill-unifikazzjoni."
L-Artikolu 3
Id-Direttiva 77/452/KEE qiegħda hawnhekk tiġi emendata kif ġej:
1. Fl-Artikolu 3(a), it-tieni inċiż, "fil-Ġermanja" għandu jitħassar;
2. Għandu jiddaħħal l-Artikolu li ġej:
"Artikolu 4a
Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom bħala infermiera responsabbli għall-kura ġenerali jiċċertifikaw taħriġ mogħti fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 77/453/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali preċedenti bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja,
- dawn jintitolaw lit-titolari biex isegwi l-attivitajiet ta’ infermiera responsabbli għall-kura ġenerali fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet kompetenti Ġermaniżi u msemmija fl-Artikolu 3(a), u
- dawn ikunu akkumpanjati minn ċertifikat maħruġ mill-awtoritajiet kompetenti Ġermaniżi li jgħid li dawk iċ-ċittadini kienu effettivament u legalment involuti fl-attivitajiet ta’ infermiera responsabbli għall-kura ġenerali fil-Ġermanja għal mill-inqas tliet snin konsekuttivi matul il-ħames snin qabel id-data tal-ħruġ taċ-ċertifikat. Dawn l-attivitajiet għandhom ikunu nkludew ir-responsabbiltà kompleta għall-ippjanar, l-organizzazzjoni u t-twettiq tal-kura mill-infermiera, tal-pazjent."
L-Artikolu 4
Id-Direttiva 78/686/KEE qiegħda hawn tiġi emendata kif ġej:
1. Fl-Artikolu 3(a), "fil-Ġermanja", dan li ġej għandu jitħassar:
- preżentazzjoni fil-forma ta’ żewġ punti enumerati,
- it-test tal-punt 2;
2. L-Artikolu li ġej għandu jiġi inserit:
"L-Artikolu 7a
1. Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom bħala prattikant dentist jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 78/687/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, ċ-ċertifikati u provi oħrajn ta’ kwalifiki formali bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja,
- dawn jintitolaw lit-titolari biex isegwi l-attivitajiet ta’ dentist prattikant fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet kompetenti Ġermaniżi u msemmija fl-Artikolu 3(a), u
- dawn ikunu akkumpanjati minn ċertifikat maħruġ mill-awtoritajiet kompeteni Ġermaniżi li dawk iċ-ċittadini kienu effettivament u legalment involuti fl-attivitajiet inkwistjoni fil-Ġermanja għal mill-inqas tliet snin konsekuttivi matul il-ħames snin ta’ qabel id-data tal-ħruġ taċ-ċertifikat.
2. Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom bħala dentisti prattikanti speċjalizzati jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi ta’ taħriġ stabbilit fl-Artikoli 2 u 3 tad-Direttiva 78/687/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja, u
- dawn jintitolaw lit-titolari biex iwettaq, bħala dentist prattikant speċjalista, l-attività inkwistjoni fit-territorju kollu tal-Ġermanja taħt l-istess kondizzjonijiet tal-kwalifiki mogħtija mill-awtoritajiet kompetenti Ġermaniżi u msemmija fl-Artikolu 5(1) u (2).
Jistgħu, madanakollu, jeħtieġu li dawn id-diplomi, iċ-ċertifikati u provi oħrajn ta’ kwalifiki formali jkunu akkumpanjati minn ċertifikat maħruġ mill-awtoritajiet jew mill-korpi kompetenti Ġermaniżi li jgħid li t-titolari kien, bħala dentist prattikant speċjalista, involut fl-attività inkwistjoni għall-perjodu ekwivalenti għal darbtejn id-differenza bejn il-perjodu ta’ taħriġ speċjalizzat riċevut fit-territorju Ġermaniż u t-tul minimu ta’ taħriġ stabbilit fid-Direttiva 78/687/KEE, meta dawn ma jissodisfawx il-ħtiġiet minimi fir-rigward tat-tul ta’ taħriġ stabbilit fl-Artikolu 2 tad-Direttiva 78/687/KEE."
L-Artikolu 5
Id-Direttiva 78/1026/KEE hija hawnhekk emendata kif ġej:
1. Fl-Artikolu 3(a), "fil-Ġermanja", dan li ġej għandu jitħassar:
- il-preżentazzjoni fil-forma ta’ żewġ punti enumerati,
- it-test tal-punt 2.
2. L-Artikolu li ġej għandu jiġi inserit:
"L-Artikolu 4a
Fil-każ ta’ ċittadini ta’ Stati Membri li d-diplomi, ċ-ċertifikati u provi oħrajn ta’ kwalifiki formali tagħhom bħala kirurġi veterinarji jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 78/1027/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali, bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja;
- dawn jintitolaw lit-titolari biex isegwi l-attivitajiet ta’ kirurgu veterinarju fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet kompetenti Ġermaniżi u msemmija fl-Artikolu 3(a), u
- dawn ikunu akkumpanjati minn ċertifikat maħruġ mill-awtoritajiet kompetenti Ġermaniżi li jgħid li dawk iċ-ċittadini kienu effettivament u legalment involuti fl-attivitjaiet inkwistjoni fil-Ġermanja għal mill-inqas tliet snin konsekuttivi matul il-ħames snin qabel id-data tal-ħruġ taċ-ċertifikat."
L-Artikolu 6
Id-Direttiva 80/154/KEE hija hawnhekk emendata kif ġej:
1. Fl-Artikolu 3(a) "fil-Ġermanja" dan li ġej għandu jitħassar:
- il-preżentazzjoni fil-forma ta’ żewġ inċiżi,
- it-test tat-tieni inċiż.
2. Għandu jiżdied l-Artikolu li ġej:
"L-Artikolu 5a
1. Fil-każ ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom bħala qwiebel jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li ma jissodisfax il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 80/155/KEE, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja;
- dawn jintitolaw lit-titolari biex isegwi l-attivitajiet ta’ qabla fit-territorju kollu tal-Ġermanja taħt l-istess kondizzjonijiet bħall-kwalifiki mogħtija mill-awtoritajiet kompetenti Ġermaniżi u msemmija fl-Artikolu 3(a), u
- dawn ikunu akkumpanjati minn ċertifikat maħruġ mill-awtoritajiet kompetenti Ġermaniżi li jgħid li dawk iċ-ċittadini kienu effettivament u legalment involuti fl-attivitjajiet inkwistjoni fil-Ġermanja għal mill-inqas tliet snin matul il-ħames snin qabel id-data tal-ħruġ taċ-ċertifikat.
2. Fil-każ ta’ ċittadini ta’ Stati Membri li d-diplomi, iċ-ċertifikati u provi oħrajn ta’ kwalifiki formali tagħhom bħala qwiebel jiċċertifikaw taħriġ riċevut fit-territorju ta’ dik li qabel kienet ir-Repubblika Demokratika tal-Ġermanja li jissodisfa il-ħtiġiet minimi kollha ta’ taħriġ stabbiliti fl-Artikolu 1 tad-Direttiva 80/155/KEE, iżda li, skond l-Artikolu 2, għandu jkun rikonoxxut biss jekk dan ikun ikkumplimentat mill-prattika professjonali msemmija fl-Artikolu 4, l-Istati Membri ta’ xort’oħra mill-Ġermanja għandhom jirrikonoxxu dawk id-diplomi, iċ-ċertifikati u provi oħrajn ta’ kwalifiki formali bħala prova suffiċjenti jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja, u
- dawn ikunu akkumpanjati minn ċertifikat li jiddikjara li dawk iċ-ċittadini kienu effettivament u legalment involuti fl-attivitajiet inkwistjoni fil-Ġermanja għal mill-inqas sentejn matul il-ħames snin ta’ qabel id-data tal-ħruġ taċ-ċertifikat."
L-Artikolu 7
Id-Direttiva 85/433/KEE huwa hawnhekk emendat kif ġej:
1. Fl-Artikolu 4(a), "fil-Ġermanja", dan li ġej għandu jitħassar:
- il-preżentazzjoni fil-forma ta’ żewġ punti enumerati,
- it-test tal-punt 2.
2. Fl-Artikolu 6:
- it-test preżenti jsir il-paragrafu 1,
- il-paragrafu 2 li ġej għandu jiżdied:
"2. Id-diplomi, iċ-ċertifikati u kwalifiki universitarji jew ekwivalenti oħrajn fil-farmaċija li ingħataw lil ċittadini ta’ Stati Membri minn Stati Membri u li jissodisfaw il-ħtiġiet minimi kollha ta’ taħriġ stabbiliti fl-Artikolu 2 tad-Direttiva 85/432/KEE iżda li ma jikkonformawx mad-deskrizzjonijiet stabbiliti fl-Artikolu 4 għandhom jiġu ttrattati, għall-iskopijiet tad-Direttiva, bħad-diplomi elenkati f’dak l-Artikolu jekk dawn ikunu akkumpanjati minn ċertifikat li jiddikjara li dawn jiċċertifikaw taħriġ li jikkonforma mad-dispożizzjonijiet tad-Direttiva 85/432/KEE msemmija fl-Artikolu 2 ta’ din id-Direttiva u għandhom jiġu ttrattati mill-Istati Membri li tawhom bħala dawk id-deskrizzjonijiet stabbiliti fl-Artikolu 4 ta’ din id-Direttiva."
3. Għandu jiddaħħal l-Artikolu li ġej:
"L-Artikolu 6a
Id-diplomi, iċ-ċertifikati u l-kwalifiki oħrajn universitarji jew ekwivalenti fil-farmaċija li jiċċertifikaw taħriġ riċevut minn ċittadini ta’ Stati Membri fit-territorju ta’ dik li qabel kienet ir-Repubblika Demokratika tal-Ġermanja u li ma jissodosfawx il-ħtiġijiet minimi kollha ta’ taħriġ stabbiliti fl-Artikolu 2 tad-Direttiva 85/432/KEE għandhom jiġu ttrattati bħala diplomi li jissodisfaw dawn il-ħtiġiet jekk:
- dawn jiċċertifikaw taħriġ li jkun beda qabel l-unifikazzjoni tal-Ġermanja,
- dawn jintitolaw lit-titolari biex isegwi l-attivitajiet ta’ farmaċista fit-territorju kollu tal-Ġermanja taħt l-istess kondizzjonijiet tal-kwalifiki mogħtija mill-awtoritajiet kompetenti Ġermaniżi u msemmija fl-Artikolu 4(ċ), u
- dawn ikunu akkumpanjati minn ċertifikat li jiddikjara li t-titolari tagħhom kienu effetivament u legalment involuti fil-Ġermanja f’waħda mill-attivitajiet imsemmija fl-Artikolu 1(2) tad-Direttiva 85/432/KEE għal mill-inqas tliet snin konsekuttivi matul il-ħames snin ta’ qabel id-data tal-ħruġ taċ-ċertifikat, sakemm din l-attività tkun irregolata fl-Istat Membru inkwistjoni."
L-Artikolu 8
L-Artikolu 6 tad-Direttiva 85/384/KEE huwa hawnhekk imħassar.
L-Artikolu 9
L-Istati Membri għandhom jieħdu l-miżuri neċessarji sabiex jikkonformaw ma’ din id-Direttiva sa l-1 ta’ Lulju 1991. Huma għandhom minnufih jinfurmaw lill-Kummissjoni bihom.
Meta l-Istati Membri jadottaw dawn il-miżuri, dawn għandu jkun fihom referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi li bihom issir din ir-referenza għandhom jiġu stabbiliti mill-Istati Membri.
L-Artikolu 10
Din id-Direttiva hija indirizzata lill-Istati Membri.
Magħmula fi Brussel, fl-4 ta’ Diċembru 1990.